text: Sønderjyllands pølsedronning er død
  26 oktober 2016 kl. 20.58
  Pølsedronningen Annie Bøgild døde af kræft natten til tirsdag. Hun blev 66 år gammel.
  Efter sigende lavede hun verdens bedste hotdogs – og hendes kiosk var kult i Tyskland og et yndet mødested for motorcyklister.
  - Det er et samlingspunkt hernede. Vi ender altid hernede – uanset hvor langt vi har kørt, siger stamkunde Per Lausen til TV SYD.
  Men nu er det slut. Annie Bøgild mistede livet til kræft natten til tirsdag.
  Torben Bolø, stamkunde, Gråsten: "Hun var altid smilende, uanset hvordan hun havde det – og hun var med på en spøg."
  Annies kiosk hedder pølsehuset, der har en af Danmarks smukkeste beliggenheder ved Flensborg Fjord. Det tilhørte Annie Bøgild i 42 år.
  Kunder og personale husker Annie Bøgild som et helt særligt menneske.
  - Hun var altid smilende, uanset hvordan hun havde det – og hun var med på en spøg, siger stamkunde Torben Bolø fra Gråsten.
  Pølsedronningen stoppede før jul med at tage sig af kiosken. Hun tog sig i stedet af sin syge mand Mogens, der døde af kræft i marts.
  Herefter var hun i kiosken i nogle uger inden hun selv blev syg af blærekræft. Natten til tirsdag måtte hun så endeligt overgive sig til kræften.
  Bente Hartmeyer, Annie Bøgilds søster og medarbejder i pølsehuset: "Vi ønsker at drive den videre i hendes ånd."
  Uden Annie Bøgild er fremtiden uvis for kiosken. Men personalet har et stort ønske.
  - Vi ønsker at drive den videre i hendes ånd, slutter Annie Bøgilds søster Bente Hartmeyer.
  Annie Bøgild begraves fredag klokken 13.30 fra Holbøl Kirke.
  